Eyı tł'axǫǫ̀ Zezì edecheekeè xè Judea nèk'e ts'ǫ̀ geède.
Ekǫ whaà-lea ts'ǫ̀ goxè aı̨t'è,
eyıts'ǫ dǫ k'ètaìdzı̨.
Ekìıyeè k'e kǫ̀ta Anon eyıts'ǫ kǫ̀ta Salım ts'ǫ̀ gǫǫwà-lea tı łǫ t'à,
ekǫ John-Baptıst dǫ k'ètaìdzı̨ eyıts'ǫ dǫ gık'ètaìdzı̨ ha t'aats'ǫǫ̀ ekǫ aget'ı̨.
(John-Baptıst wedaàtǫ kwe agot'ı̨ ı̨lè.)
John-Baptıst wecheekeè eyıts'ǫ Israel got'ı̨į̀ gha k'àowo ı̨łè edek'enats'ehtsee nàowoò ghǫ ełets'ǫ̀ nàyagehtı.
Eyıt'à John-Baptıst ts'ǫ̀ geède,
hagedı,
“K'àowo,
dǫ ı̨łè,
Jordan deh te nexè at'ı̨ weghǫ goneedè là,
dǫ k'ètaìdzı̨ t'à dǫ hazǫǫ̀ wets'ǫ̀ aget'ı̨,”
gıìhdı.
John-Baptıst gots'ǫ̀ hadı,
“Amìı yak'e gots'ǫ la weghǫ̀t'ǫǫ sìı yek'ę̀ę̀ zǫ eghàlaeda hǫt'e.
Naxıts'ǫ̀ dıı haehsı̨ ı̨lèe sìı wek'èahsǫ ne,
‘Sı̨ Chrıst aht'e nıìle,
hanìkò sı̨ sìı wenakweè jǫ ts'ǫ̀ sets'ı̨ı̨hɂà hǫt'e,’
haehsı̨ ı̨lè.
Ts'èko honìdzaa sìı wedǫzhıì ghaelı̨ hǫt'e.
Dǫ honìdaa weàgı̨ą yekaɂeèhkw'ǫ hǫt'e.
Dǫ ts'ǫ̀ gode yeèhkw'ǫ nı̨dè sıì wınà hǫt'e.
Eyı xèht'eè dıì hòt'a sınà hǫt'e.
Ededı̨ deɂǫ̀ǫ̀ wet'àaɂà ade ha hǫt'e,
eyıts'ǫ sı̨ sìı dek'aɂį̀ ahde ha hǫt'e.
“Įdòo gots'ǫ hodàèhtłaa sìı eyı denahk'e wet'àaɂàa deè hǫt'e.
Dıı nèk'e gots'ǫ dǫ elı̨ı̨ sìı dıı nèè gots'ǫ dǫ hǫt'e,
eyıt'à dıı nèè gots'ǫ dǫ gok'ę̀ę̀ gode.
Ekò yak'e gots'ǫ nììtłaa sìı hazǫǫ̀ t'à gonahk'e wet'àaɂàa deè hǫt'e.
Ayìı ghàı̨dàa eyıts'ǫ ayìı eèhkw'ǫǫ sìı yeghǫ gode,
hanìkò dǫ wı̨ı̨zìı ehkw'ı adı yı̨ı̨hwhǫ-le.
Amìı ehkw'ı adı yı̨ı̨hwhǫǫ sìı ‘Nǫ̀htsı̨ ehkw'ı hǫt'e,’
hadı hǫt'e.
Nǫ̀htsı̨ dǫ gots'ǫ̀ yı̨ı̨hɂàa sìı yeyatıì t'à gode hǫt'e,
Nǫ̀htsı̨,
Yedàyeh Nezı̨ı̨ deghàà wets'ǫ̀-èlı̨ ayį̀į̀là.
Nǫ̀htsı̨ edeza ghǫneètǫ hǫt'e,
eyıts'ǫ t'asìı hazǫǫ̀ gha k'àowo elı̨į̀ ayı̨į̀là.
Amìı Nǫ̀htsı̨ Weza ehkw'ı adı yı̨ı̨hwhǫǫ sìı welǫ whìle ts'ǫ̀ eda ha.
Amìı Weza nıwǫ-le sìı welǫ whìle ts'ǫ̀ eda ha-le,
Nǫ̀htsı̨ hoìla yeghàhòɂà ha sìı wedawheɂǫ hǫt'e,”
John-Baptıst edecheekeè gòhdı.